Ο **Μάρκος Γαλιώτος** (23 Αυγούστου 1996, Αθήνα) είναι Έλληνας επαγγελματίας πετοσφαιριστής. Έχει ύψος 1,95 μ. και αγωνίζεται στη θέση του πασαδόρου. Την περίοδο 2022-23 αγωνίζεται στο Πρωτάθλημα Ελλάδας Βόλεϊ Λιγκ με τα χρώματα του Φοίνικα Σύρου.

Καριέρα
-------

Ο Μάρκος Γαλιώτος έκανε τα πρώτα του βήματα στο χώρο της πετοσφαίρισης στις ακαδημίες του Α.Ο.Ν. Αργυρούπολης, στις οποίες παρέμεινε από το 2009 μέχρι το 2013.

Το 2013 έκανε το μεγάλο βήμα στην καριέρα του και μεταγράφηκε στον Ολυμπιακό Πειραιώς, στο παιδικό τμήμα του οποίου ενσωματώθηκε αμέσως. Μάλιστα, η πρώτη του χρονιά στην ομάδα του Πειραιά ήταν ιδιαίτερα επιτυχημένη, καθώς κατάφερε να κατακτήσει το Πρωτάθλημα ΕΣΠΕΔΑ Παίδων αλλά και να ανακηρυχθεί καλύτερος πασαδόρος και MVP της διοργάνωσης. Την επιτυχία της ανακήρυξης του ως καλύτερου πασαδόρου του πρωταθλήματος ΕΣΠΕΔΑ εφήβων επανέλαβε και τα έτη 2015 και 2016, παρότι οι ομάδες στις οποίες αγωνίζονταν τις χρονιές εκείνες δεν κατέκτησαν το πρωτάθλημα.

Το 2014, η διοίκηση του Ολυμπιακού αποφάσισε να παραχωρήσει δανεικό τον Γαλιώτο προκειμένου να πάρει περισσότερες ευκαιρίες και να αποκομίσει εμπειρίες. Η ομάδα στην οποία μεταπήδησε ήταν ο Α.Ο.Ν. Αργυρούπολης, από τον οποίο είχε ξεκινήσει την καριέρα του. 

Οι καλές του εμφανίσεις με την ομάδα της Αργυρούπολης ανάγκασαν τη διοίκηση του Ολυμπιακού να προτείνει στον Γαλιώτο τον Αύγουστο του 2015 νέο συμβόλαιο συνεργασίας με ταυτόχρονο προβιβασμό στην πρώτη ομάδα του συλλόγου.
Το 2016 ο Μάρκος Γαλιώτος μετακόμισε στη Χαλκίδα, για να αγωνιστεί στο πρωτάθλημα της Βόλεϊ Λίγκ με τη νεοφώτιστη τότε ομάδα του τοπικού Ηρακλή.

Την επόμενη περίοδο ο Μάρκος Γαλιώτος αποφάσισε να δοκιμάσει τις ικανότητές του στο εξωτερικό και αναχώρησε για τη σουηδική Ερκελγιούνια της ομώνυμης πόλης, με την οποία κατέκτησε την 3η θέση στο Πρωτάθλημα Σουηδίας.  
 Μετά από ένα πέρασμα από τον Παναθηναϊκό την περίοδο 2018-19, ξενητεύεται και πάλι, αυτή τη φορά για την αυστριακή Άμστεντεν, αλλά το πρωτάθλημα δεν τελειώνει λόγω της Πανδημίας COVID-19, οπότε επιστρέφει στην Ελλάδα και η περίοδος 2020-21 τον βρίσκει στην Κρήτη, τόπο καταγωγής της μητέρας του, για λογαριασμό του ΟΦΗ, όπου αποτελεί τον βασικό πασαδόρο της ομάδας του Ηρακλείου.

Η απόδοσή του με την ομάδα της Κρήτης κινεί το ενδιαφέρον του Φοίνικα Σύρου, και έτσι από την περίοδο 2021-22 αποτελεί μέλος της ομάδας των Κυκλάδων, όπου συνέθεσε μαζί με τον Κουβανό Ιερεσουέλο το δίδυμο των πασαδόρων του «Πειρατικού», έχοντας μάλιστα σχεδόν ίσο χρόνο συμμετοχής με τον Κουβανό συναθλητή του. Χαρακτηριστικό της συνεχώς ανοδικής πορείας του Μάρκου Γαλιώτου αποτελεί η συμπερίληψή του στην καλύτερη επτάδα αγωνιστικής ημέρας του Πρωταθλήματος Ελλάδας.

Διεθνής καριέρα
---------------

Αποκορύφωμα της εξέλιξης του Μάρκου Γαλιώτου αποτελεί η κλήση του στην Εθνική Ελλάδας τον Ιούνιο του 2021 και η συμμετοχή του στους προκριματικούς του Ευρωβόλεϊ 2023.

Συλλογικοί τίτλοι - Διακρίσεις
------------------------------

### Εθνικά Πρωταθλήματα

**Πρωτάθλημα Ελλάδας**

* **3η θέση**
* 2015-16 (Ολυμπιακός Πειραιώς)
* 2021-22 (Φοίνικας Σύρου)

**Πρωτάθλημα Σουηδίας**

* **3η θέση**
* 2015-16 (Ερκελγιούνια Βόλεϊ)

### Εθνικά Κύπελλα

**1 Κύπελλο Ελλάδος**

* 2016 (Ολυμπιακός Πειραιώς)
	+ **2η θέση**
* 2022: (Φοίνικας Σύρου)

**1 Λιγκ Καπ Ελλάδας**

* 2016 Ολυμπιακός Πειραιώς)

**1 Σούπερ καπ Ελλάδος**

* 2021 (Φοίνικας Σύρου)

### Μικρές κατηγορίες

**1 Πρωτάθλημα ΕΣΠΕΔΑ Εφήβων**

* 2014 (Ολυμπιακός Πειραιώς)

**1  Πρωτάθλημα ΕΣΠΕΔΑ Παίδων**

* 2014 (Ολυμπιακός Πειραιώς)

Ατομικές διακρίσεις
-------------------

* Καλύτερος Πασαδόρος Πρωταθλήματος ΕΣΠΕΔΑ Παίδων: 2014
* Καλύτερος Πασαδόρος Πρωταθλήματος ΕΣΠΕΔΑ Εφήβων:2014, 2015, 2016
* MVP Τελικής Φάσης Πρωταθλήματος ΕΣΠΕΔΑ Παίδων: 2014

Παραπομπές
----------

1. ↑  Καλύτερoς πασαδόρος Φάιναλ-4 Εφήβων ΕΣΠΕΔΑ 2015-16 www.nstv.gr Αρχειοθετήθηκε 2022-05-17 στο Wayback Machine.
2. ↑  Επάνοδος του Γαλιώτου στον Ολυμπιακό www.olympiacossfp.gr Αρχειοθετήθηκε 2022-12-30 στο Wayback Machine.
3. ↑  Από τον Ολυμπιακό στον Ηρακλή Χαλκίδας ο Μάρκος Γαλιώτος www.eviaportal.gr Αρχειοθετήθηκε 2023-07-04 στο Wayback Machine.
4. ↑  MVP ο Γαλιώτος στη Σουηδία www.greekvolley.gr Αρχειοθετήθηκε 2023-07-04 στο Wayback Machine.
5. ↑  Στη Σουηδία ο Γαλιώτος www.volleynews.gr Αρχειοθετήθηκε 2023-07-04 στο Wayback Machine.
6. ↑  Στην Αυστρία ο Μάρκος Γαλιώτος greekvolley.gr Αρχειοθετήθηκε 2022-12-30 στο Wayback Machine.
7. ↑  ΟΦΗ: Ανακοίνωσε τον πασαδόρο Μάρκο Γαλιώτο www.neakriti.gr Αρχειοθετήθηκε 2023-07-06 στο Wayback Machine.
8. ↑  Με εντατικούς ρυθμούς συνεχίζεται ο μεταγραφικός σχεδιασμός του Φοίνικα www.koinignomi.gr Αρχειοθετήθηκε 2022-12-30 στο Wayback Machine.
9. ↑  Φοίνικας Σύρου: «Δίδυμο» με τον Ιερεσουέλο και τη νέα σεζόν ο Μάρκος Γαλιώτος www.kykladiki.gr Αρχειοθετήθηκε 2022-12-30 στο Wayback Machine.
10. ↑  Στην κορυφαία επτάδα οι Γαλιώτος και Καρασαβίδης του Φοίνικα Σύρου 05.05.22 www.koinignomi.gr Αρχειοθετήθηκε 2022-12-30 στο Wayback Machine.
11. ↑  Στους διακριθέντες της 3ης αγωνιστικής ο Μάρκος Γαλιώτος (10.11.22) www.koinignomi.gr Αρχειοθετήθηκε 2022-12-30 στο Wayback Machine.
12. ↑  Στην Εθνική Ελλάδας ο Μάρκος Γαλιώτος www.oficrete.gr Αρχειοθετήθηκε 2021-06-13 στο Wayback Machine.
13. ↑  Μάρκος Γαλιώτος: «Το καλύτερο δώρο γενεθλίων η πρόκριση στο Ευρωβόλεϊ» (vid) www.volleyball.gr Αρχειοθετήθηκε 2023-04-08 στο Wayback Machine.

Εξωτερικοί σύνδεσμοι - Πηγές
----------------------------

* Μάρκος Γαλιώτος: Παρουσίαση - Ατομκά στοιχεία - Ομάδες - Διακρίσεις volleybox.net
* Μάρκος Γαλιώτος: Στοιχεία - Ομάδες καριέρας www.greekvolley.gr
* Νέο συμβόλαιο και προαγωγή για τον Γαλιώτο www.gazzetta.gr Αρχειοθετήθηκε 2015-12-14 στο Wayback Machine.
* Μάρκος Γαλιώτος: Παρουσίαση profiles.worldofvolley.com Αρχειοθετήθηκε 2023-07-04 στο Wayback Machine.
* Γαλιώτος: Μεγάλη ιστορία ο ΟΦΗ, η μάνα μου είναι Κρητικιά athlitiko.gr Αρχειοθετήθηκε 2023-07-06 στο Wayback Machine.